Logica predicatelor  Limbajul logicii predicatelor monadice  Interpretarea (semantica) limbajului logicii predicatelor monadic

Dosarul ARGUS Misterul bazei de date inteligente
Misiunea investigatorilor
Academia Logicii dezvoltă ARGUS, un sistem de inteligență artificială destinat să organizeze activitățile tuturor cluburilor din liceu. În fiecare zi, elevii participă la zeci de activități: Clubul de Astronomie, Clubul de Robotică, Clubul de Teatru, Clubul de Fotografie, Clubul de Șah, Clubul Eco, Clubul de Muzică
ARGUS trebuie să răspundă rapid la întrebări precum: Cine este membru al Clubului de Astronomie? Există elevi care participă la două cluburi? Toți membrii Clubului Eco sunt voluntari? Există elevi pasionați atât de robotică, cât și de fotografie?
În această dimineață însă, sistemul a început să ofere rezultate contradictorii. Uneori confundă elevii cu proprietățile lor. Alteori tratează propoziții incomplete ca și cum ar fi adevărate. Uneori afirmă că o regulă valabilă pentru un elev este valabilă pentru toți. Directorul Academiei a blocat sistemul și a solicitat intervenția echipei de investigatori logici. Astăzi, voi sunteți această echipă.
Fișa misiunii
Obiectivul vostru este să descoperiți: ✔ cum sunt reprezentate proprietățile în baza de date; ✔ când o afirmație poate primi valoare de adevăr; ✔ ce înseamnă universul discursului; ✔ cum se interpretează un predicat; ✔ cum pot fi formulate corect regulile generale. La final, veți reprograma sistemul ARGUS.
Personajele
Alex 15 ani Pasionat de robotică. Construiește roboți autonomi și programează în Python.
Mara 15 ani Pasionată de fotografie. Observă detalii pe care ceilalți le ignoră.
David 15 ani Membru al Clubului de Astronomie. Îi place să rezolve probleme folosind logica.
Bianca 15 ani Face teatru. Este atentă la modul în care cuvintele pot schimba sensul unui mesaj.
Eric 15 ani Campion la șah. Îi place să construiască demonstrații pas cu pas.

DOCUMENTUL 1
Extras din baza de date ARGUS
Universul analizat: Elevii clasei a IX-a B
Sistemul conține următoarele informații: Alex este membru al Clubului de Robotică. Mara este membră a Clubului de Fotografie. David este membru al Clubului de Astronomie. Bianca este membră a Clubului de Teatru. Eric este membru al Clubului de Șah. Toți membrii Clubului de Astronomie participă la observațiile de noapte. Toți membrii Clubului de Robotică cunosc limbajul Python. Există elevi care participă atât la Clubul Eco, cât și la Clubul de Fotografie.

DOCUMENTUL 2
Raport de eroare
Calculatorul ARGUS afișează: Robotică este elev. EROARE
După câteva secunde apare un nou mesaj: Alex este robotică. EROARE
Inginerii bănuiesc că sistemul confundă persoanele cu proprietățile acestora.

DOCUMENTUL 3
Dialog în laborator
Alex:— Calculatorul spune că „Robotică este Alex”.
Mara:— Nu are sens. Robotică este o activitate, nu o persoană.
Eric:— Cred că programul nu mai face diferența dintre obiectele despre care vorbește și proprietățile acestora.
David:— Atunci trebuie să reconstruim baza de cunoștințe folosind predicate corecte.

DOCUMENTUL 4
Fișa programatorului
Programatorii au descoperit că sistemul ARGUS folosește următoarele reguli interne:
	Simbol
	Semnificație

	a
	Alex

	b
	Mara

	c
	David

	d
	Bianca

	e
	Eric


Un tehnician explică:
„Pentru calculator este mai ușor să lucreze cu simboluri decât cu nume întregi. De aceea, fiecare elev primește un cod unic.”
Mai jos apare un al doilea tabel.
	Simbol
	Semnificație

	R(x)
	x este membru al Clubului de Robotică

	A(x)
	x este membru al Clubului de Astronomie

	F(x)
	x este membru al Clubului de Fotografie

	Ș(x)
	x este membru al Clubului de Șah

	T(x)
	x este membru al Clubului de Teatru

	P(x)
	x cunoaște limbajul Python


Observația lui Eric
„Acum înțeleg. Literele mici reprezintă persoane, iar expresiile precum R(x) descriu o proprietate pe care o poate avea o persoană.”

DCUMENTUL 5
Extras din jurnalul de funcționare ARGUS
La ora 09:18 au fost înregistrate următoarele informații: R(a), F(b), A(c), T(d), Ș(e), P(a), P(c) Calculatorul marchează toate aceste afirmații cu verde. În schimb, următoarele apar cu roșu: R(Robotică), P(Python), A(Astronomie)
Discuție între elevi
Bianca— De ce primele sunt corecte?
Alex— Pentru că între paranteze apare o persoană.
David— În celelalte cazuri apare chiar numele proprietății, nu persoana care o are.

DOCUMENTUL 6
O regulă nouă
Programatorii introduc următoarea regulă: Toți membrii Clubului de Robotică cunosc limbajul Python. ARGUS o transformă astfel: ∀x (R(x) → P(x)) Mai jos apar verificările automate: Alex ✔, Mara ✖, David ✖, Bianca ✖, Eric ✖
Dialog
Mara— Calculatorul verifică regula pentru fiecare elev.
Eric— Exact. Nu se referă la un singur elev, ci la toți.

DOCUMENTUL 7
Căutarea unui voluntar
Profesorul introduce o nouă cerere: „Există un elev care participă atât la Clubul Eco, cât și la Clubul de Fotografie.”
ARGUS răspunde: ∃x (E(x) ∧ F(x)) Calculatorul afișează: ✔ Condiția este îndeplinită. Dar nu precizează încă despre cine este vorba.
Discuție
Alex— Interesant. Calculatorul spune doar că există cineva.
David— Nu spune cine este.
Bianca— Deci este diferit de regula anterioară.

DOCUMENTUL 8
O eroare neașteptată
Un elev introduce următoarea expresie: P(x)
Calculatorul răspunde: EROARE Informație insuficientă.
Nu poate fi stabilită valoarea de adevăr.
Mai jos apare explicația sistemului:
Variabila x nu identifică încă o persoană.
Dialog
Eric— Acum înțeleg de ce profesorul spune că o variabilă singură nu este suficientă.
Mara— Calculatorul trebuie să știe despre cine vorbește.
David— Sau să existe un cuantificator care să stabilească acest lucru.

DOCUMENTUL 9
Raportul final al inginerului După repararea bazei de date, specialistul notează: „Sistemul funcționează corect numai dacă: fiecare persoană este reprezentată printr-o constantă; fiecare proprietate este reprezentată printr-un predicat; regulile generale folosesc cuantificatorul universal; existența unui element este exprimată prin cuantificatorul existențial; formulele deschise nu sunt tratate ca propoziții.”
Misiunea investigatorilor
După analizarea documentelor, echipa trebuie să redacteze raportul final și să reprogrameze sistemul ARGUS.

PARTEA I
ANALIZA DOCUMENTELOR (30 puncte)
Cerința 1 (4 p) 
Pe baza Documentului 4, care dintre următoarele simboluri reprezintă persoane în baza de date ARGUS? A. R(x), A(x), F(x), B. a, b, c, d, em C. P(x), Ș(x), D. R, P, A
Cerința 2 (4 p) 
Asociază fiecare simbol cu semnificația sa.
	Simbol
	

	a
	

	P(x)
	

	F(x)
	

	c
	


Variante:
1. David
2. x cunoaște limbajul Python
3. Alex
4. x este membru al Clubului de Fotografie
Cerința 3 (4 p) 
În Documentul 5, calculatorul respinge expresiile:vR(Robotică), P(Python), A(Astronomie) Explică, folosind informațiile din dosar, de ce aceste expresii sunt considerate eronate.
Cerința 4 (6 p) – Item de completare
Completează tabelul cu oredicat utilizat
	Afirmația
	

	Alex este membru al Clubului de Robotică
	..........

	Bianca face parte din Clubul de Teatru
	..........

	David este membru al Clubului de Astronomie
	..........


Cerința 5 (6 p) 
În Documentul 8, calculatorul refuză să stabilească valoarea de adevăr pentru expresia P(x) Explică de ce.
Cerința 6 (6 p) 
Directorul Academiei dorește introducerea unei noi proprietăți: „x participă la Clubul de Muzică.” Propune: un simbol potrivit; două exemple de formule folosind elevii din dosar.
Total: 30 puncte
PARTEA II
FORMALIZARE ȘI INTERPRETARE (30 puncte)
Cerința 7 (4 p) 
Care formulă exprimă corect afirmația: Toți membrii Clubului de Robotică cunosc limbajul Python. A. ∀x(R(x)→P(x)), B. ∃x(R(x)→P(x)), C. R(a)→P(a), D. ∀x(R(x)∧P(x))
Cerința 8 (4 p) 
Explică diferența dintre afirmațiile: R(a) și R(x)
Cerința 9 (4 p) 
Completează folosind simbolurile potrivite. „Există un elev care participă la Clubul Eco.”
Cerința 10 (6 p) 
Formalizează afirmația: Toți membrii Clubului de Șah rezolvă probleme de logică. Poți alege simbolurile pe care le consideri potrivite, dar explică semnificația lor.
Cerința 11 (6 p) 
În Documentul 7, calculatorul afirmă: ∃x(E(x)∧F(x)) Ce informație oferă această formulă? Ce informație NU oferă?
Cerința 12 (6 p) 
Profesorul adaugă regula: Toți membrii Clubului de Fotografie participă la expoziția școlii. Scrie: predicatul nou; regula în limbajul logicii predicatelor.
Total: 30 puncte

PARTEA III
INVESTIGAȚIA FINALĂ (30 puncte)
Cerința 13 (8 p) – Studiu de caz
Calculatorul ARGUS afișează: R(a), ∀x(R(x)→P(x)), Concluzie: P(a) Explică pas cu pas de ce această concluzie este justificată.
Cerința 14 (10 p) – Analiza unei erori
Un elev introduce regula: „Dacă Mara cunoaște Python, atunci toți elevii cunosc Python.” Explică de ce această concluzie nu rezultă din informațiile existente în baza de date.
Cerința 15 (12 p) – Raportul investigatorului
Redactează un raport (10–15 rânduri) adresat directorului Academiei Logicii în care să explici: ce reprezintă o constantă; ce reprezintă un predicat; rolul cuantificatorului universal; rolul cuantificatorului existențial; de ce formulele deschise nu pot primi întotdeauna valoare de adevăr; cum au fost reparate erorile sistemului ARGUS. Argumentează folosind exemple din documente.
TOTAL: 90 puncte + 10 puncte din oficiu = 100 puncte

BAREM Dosarul ARGUS – Misterul bazei de date inteligente
Total: 90 puncte + 10 puncte din oficiu
PARTEA I (30 puncte)
Cerința 1 (4 p)
Răspuns corect: B, (a, b, c, d, e) Aceste simboluri reprezintă persoanele din universul discursului.
Cerința 2 (4 p) 
Simbol=,Răspuns, a=3, P(x)=2, F(x)=4, c=1 Punctaj=1 punct pentru fiecare asociere corectă.
Cerința 3 (4 p)
Exemplu de răspuns: Expresiile R(Robotică), P(Python), A(Astronomie) sunt greșite deoarece argumentul predicatului trebuie să fie o persoană (un element din universul discursului), nu denumirea unei activități sau a unei proprietăți. Punctaj identificarea erorii – 2 p, explicație corectă – 2 p
Cerința 4 (6 p)
Un răspuns posibil: Alex este membru al Clubului de Robotică→ R(a), Bianca face parte din Clubul de Teatru→ T(d), David este membru al Clubului de Astronomie→ A(c), Punctaj, 2 puncte fiecare.
Cerința 5 (6 p)
Exemplu de răspuns: Formula P(x) conține o variabilă liberă. Calculatorul nu știe la ce persoană se referă x. Prin urmare, formula nu poate primi încă valoare de adevăr. Punctaj variabilă liberă – 2 p, nu identifică persoana – 2 p, concluzia privind valoarea de adevăr – 2 p
Cerința 6 (6 p)
Exemplu: Predicat: M(x) = x participă la Clubul de Muzică. Exemple: M(a), M(d). Sunt acceptate și alte simboluri, dacă sunt definite corect.
PARTEA II (30 puncte)
Cerința 7 (4 p)
Răspuns corect: A, ∀x(R(x)→P(x))
Cerința 8 (4 p)
Exemplu de răspuns: R(a) afirmă că Alex este membru al Clubului de Robotică. R(x) nu precizează despre cine este vorba. Este o formulă deschisă.
Cerința 9 (4 p)
Un răspuns posibil: ∃xE(x) sau ∃x(E(x)) Ambele variante sunt acceptate.
Cerința 10 (6 p)
Exemplu: S(x) = x este membru al Clubului de Șah. L(x) = x rezolvă probleme de logică. Formula: ∀x(S(x)→L(x)) Punctaj definirea simbolurilor – 2 p, utilizarea cuantificatorului – 2 p, formulă corectă – 2 p
Cerința 11 (6 p)
Exemplu de răspuns: Formula ∃x(E(x)∧F(x)) arată că există cel puțin un elev care participă la ambele cluburi. Nu precizează cine este acel elev. Punctaj explicarea existenței – 3 p, explicarea informației care lipsește – 3 p
Cerința 12 (6 p)
Exemplu: X(x) = x participă la expoziție. F(x) = x este membru al Clubului de Fotografie. Formula: ∀x(F(x)→X(x))
PARTEA III (30 puncte)
Cerința 13 (8 p)
Premise: R(a), ∀x(R(x)→P(x)) Concluzie: P(a) Explicație: Alex aparține Clubului de Robotică. Regula spune că toți membrii clubului cunosc Python. Alex face parte din categoria descrisă de regulă. Prin urmare: P(a) este adevărat. Punctaj identificarea premiselor – 2 p, folosirea regulii generale – 3 p, justificarea concluziei – 3 p
Cerința 14 (10 p)
Exemplu de răspuns: Faptul că Mara cunoaște Python reprezintă un caz particular. Dintr-un singur exemplu nu rezultă că toți elevii cunosc Python. Concluzia generală nu este justificată. Punctaj identificarea erorii – 4 p, explicație logică – 6 p
Cerința 15 (12 p)
Elemente urmărite: ✔ constanta reprezintă un individ; ✔ predicatul reprezintă o proprietate; ✔ rolul cuantificatorului universal; ✔ rolul cuantificatorului existențial; ✔ explicația formulei deschise; ✔ utilizarea exemplelor din dosar. Criterii de evaluare=câte 2 p pentru Criteriu, Constantă, Predicat, Cuantificator universal, Cuantificator existențial, Formula deschisă, Exemple și coerență
Observații metodice Se acceptă orice notație pentru predicate și constante, cu condiția ca elevul: să precizeze clar semnificația simbolurilor; să folosească aceeași convenție pe tot parcursul rezolvării. Nu se depunctează alegerea altor litere pentru predicate (de exemplu M(x) în loc de R(x)), dacă formalizarea este consecventă și corectă.

ACTIVITĂȚI SUPLIMENTARE „În logica predicatelor, întrebarea nu este doar «despre cine vorbim?», ci și «ce proprietăți îi atribuim?».”
Activitatea 1 – Repară baza de date ARGUS
Durată: 20–25 minute
Scop Elevii înțeleg diferența dintre obiecte și proprietăți.
Materiale Profesorul pregătește două seturi de cartonașe.
Set A – persoane Alex, Mara, David, Bianca, Eric
Set B – proprietăți este membru al Clubului de Robotică, este membru al Clubului Eco, este pasionat de fotografie, joacă șah, cunoaște Python
Desfășurare
Profesorul spune: „Calculatorul ARGUS a amestecat fișierele.” Elevii trebuie să refacă baza de date. Ei construiesc propoziții precum: Robotică(Alex) Eco(Mara) Șah(Eric) Apoi discută: De ce Robotică(Robotică) este greșit? De ce Alex(Alex) nu are sens? Competențe identificarea constantelor; identificarea predicatelor; interpretarea formulelor.
Activitatea 2 – Detectivii cuantificatorilor
Durată: 20 minute
Profesorul distribuie cartonașe. Exemple: Toți elevii participă la proiect. Există un elev care cântă la pian. Toți voluntarii sunt punctuali. Există un elev care practică înot. Elevii trebuie să ridice: cartonașul ∀ sau cartonașul ∃ După fiecare răspuns trebuie justificată alegerea. Variante Profesorul poate solicita și simbolizarea propoziției.
Activitatea 3 – Omul sau proprietatea?
Durată: 15 minute
Profesorul afișează succesiv: Alex /Programator/ Robotică/ Mara/ Fotografie/ Eric/ Șah
Elevii trebuie să le sorteze în două coloane. La final construiesc predicate. Discuție Profesorul întreabă: De ce „Fotografie(Mara)” are sens, iar „Fotografie(Fotografie)” nu?
Activitatea 4 – Construim universul discursului
Durată: 25 minute
Profesorul propune trei universuri. Universul A Elevii clasei., Universul B Toți elevii liceului., Universul C Toate persoanele din oraș.
Elevii discută: Ce formule își schimbă valoarea de adevăr? Ce formule rămân adevărate? Concluzie Universul discursului influențează interpretarea formulelor.
Activitatea 5 – Jocul „Calculatorul răspunde”
Profesorul joacă rolul calculatorului ARGUS.
Elevii îi adresează întrebări numai în limbajul logicii predicatelor. Exemple: Există un elev care… Toți elevii… Profesorul răspunde numai cu: ✔ adevărat, ✖ fals, ❓ informație insuficientă Scopul este înțelegerea diferenței dintre formule închise și formule deschise.
Activitatea 6 – Proiect de echipă
„Construiește propriul ARGUS” Fiecare echipă creează propria bază de date. Exemple:, Univers:, Elevii clasei., Predicate: Sportiv(x), Voluntar(x), Programator(x), Artist(x), Muzician(x). Se construiesc: formule adevărate; formule false; reguli generale; propoziții existențiale. La final, echipele schimbă bazele de date și încearcă să le interpreteze.

Activitate interdisciplinară recomandată
„Cum gândește un motor de căutare?” În colaborare cu profesorul de Informatică. Elevii compară: o bază de date școlară; un catalog electronic; un motor de căutare. Discuția urmărește identificarea modului în care informațiile sunt organizate prin proprietăți și criterii de căutare.

Extensie STEM
Profesorul poate prezenta un exemplu simplificat de bază de date relațională și poate discuta asemănările dintre o interogare și o formulă din logica predicatelor.

FIȘE BONUS
Fișa Expert – „Administratorul ARGUS”
Sistemul conține: Programator(Alex), Programator(Mara), Astronom(David), Fotograf(Bianca), Șahist(Eric)
Cerințe: Formulați două propoziții universale adevărate. Formulați două propoziții existențiale adevărate. Formulați o propoziție universală falsă. Construiți o formulă deschisă. Explicați de ce aceasta nu poate primi imediat valoare de adevăr.

Mini-investigație – „Actualizarea eșuată”
După un update, ARGUS afișează: Programator(Programator) EROARE și Mara(Mara) EROARE
Elevii trebuie să redacteze un scurt raport tehnic în care explică: ce regulă a fost încălcată; cum poate fi corectată eroarea; ce modificare ar trebui făcută în program.

Escape Room – „Serverul ARGUS”
Pentru repornirea serverului sunt necesare cinci coduri.
Codul 1 Identifică toate constantele dintr-un document.
Codul 2 Identifică predicatele.
Codul 3 Completează o formulă cu cuantificatorul potrivit.
Codul 4 Transformă un enunț în limbaj formal.
Codul 5 Explică de ce o formulă este deschisă.
Parola finală: PREDICAT

Provocarea profesorului
Profesorul afișează trei formule fără explicații: Elev(x), Elev(a), ∀x Elev(x)
Elevii lucrează în echipe și trebuie să răspundă la patru întrebări: Care dintre formule poate primi imediat o valoare de adevăr? Care descrie o regulă generală? Care are nevoie de informații suplimentare? Cum s-ar putea transforma formula deschisă într-o propoziție?
Această activitate este foarte eficientă pentru identificarea concepțiilor greșite și pentru consolidarea diferenței dintre variabilă, constantă și cuantificator.


